CELEX: 32016R0080
Language: mt
Date: 2016-01-13 00:00:00
Title: Regolament ta' Implimentazzjoni tal-Kummissjoni (UE) 2016/80 tat-13 ta' Jannar 2016 li jdaħħal denominazzjoni fir-reġistru tad-denominazzjonijiet ta' oriġini protetta u tal-indikazzjonijiet ġeografiċi protetti [Σταφίδα Σουλτανίνα Κρήτης (Stafida Soultanina Kritis) (IĠP)]

26.1.2016   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 17/3
            
         REGOLAMENT TA' IMPLIMENTAZZJONI TAL-KUMMISSJONI (UE) 2016/80
   tat-13 ta' Jannar 2016
   li jdaħħal denominazzjoni fir-reġistru tad-denominazzjonijiet ta' oriġini protetta u tal-indikazzjonijiet ġeografiċi protetti [Σταφίδα Σουλτανίνα Κρήτης (Stafida Soultanina Kritis) (IĠP)]
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat ir-Regolament (UE) Nru 1151/2012 tal-Parlament Ewropew u tal-Kunsill tal-21 ta' Novembru 2012 dwar skemi tal-kwalità għal prodotti agrikoli u oġġetti tal-ikel (1), u b'mod partikolari l-Artikolu 52(3)(b) tiegħu,
   Billi:
   
               (1)
            
            
               F'konformità mal-Artikolu 50(2)(a) tar-Regolament (UE) Nru 1151/2012, l-applikazzjoni ppreżentata mill-Greċja għar-reġistrazzjoni tad-denominazzjoni “Σταφίδα Σουλτανίνα Κρήτης” (Stafida Soultanina Kritis) ġiet ippubblikata f'Il-Ġurnal Uffiċjali tal-Unjoni Ewropea
                   (2).
            
         
               (2)
            
            
               Fit- 26 ta' Ġunju 2014, il-Kummissjoni rċeviet avviż ta' oppożizzjoni mill- Kamra tal-Kummerċ ta' Izmir (it-Turkija). Dan l-avviż ta' oppożizzjoni kien segwit minn dikjarazzjoni ta' raġunijiet għall-oppożizzjoni mibgħut b'ittra tas-26 ta' Awwissu 2014.
            
         
               (3)
            
            
               Il-Kummissjoni eżaminat l-oppożizzjoni u nstabet li hi ammissibbli skont it-tifsira tal-Artikolu 10 tar-Regolament (UE) Nru 1151/2012. Bl-ittra tas-26 ta' Settembru 2014, il-Kummissjoni stiednet lill-partijiet interessati biex jinvolvu ruħhom fil-konsultazzjonijiet rilevanti sabiex jilħqu qbil bejniethom skont il-proċeduri interni tagħhom.
            
         
               (4)
            
            
               Ma ntlaħaq l-ebda ftehim bejn il-partijiet fi ħdan il-limitu ta' żmien.
            
         
               (5)
            
            
               Peress li ma ntlaħaq l-ebda ftehim fiż-żmien stipulat, il-Kummissjoni għandha tadotta deċiżjoni skont il-proċedura stipulata fl-Artikolu 52(3)(b) tar-Regolament (UE) Nru 1151/2012.
            
         
               (6)
            
            
               Il-parti opponenti ssostni li l-applikazzjoni mhijiex konformi mal-kondizzjonijiet stabbiliti f'l-Artikoli 5, 6(3), 6(4) u 7(1) tar-Regolament (UE) Nru 1151/2012. Fil-fehma tal-parti opponenti, il-karatteristiċi tal-prodott mhumiex distintivi, minħabba li l-kundizzjonijiet klimatiċi u tal-ħamrija, li huma elementi determinanti tal-kwalità tal-prodott, huma l-istess bħal fit-Turkija. Barra minn hekk, il-kliem “sultan” u “Sultaniye” għandhom l-oriġini etimoloġika tagħhom fit-Turkija (jiġifieri f'Anatolia). “Soultanina” għandha, għalhekk, tiġi attribwita lit-Turkija. Barra minn hekk, prodott bl-isem “Aegean Sultana”, simili għal “Σταφίδα σουλτανίνα Κρήτης” (Stafida Soultanina Kritis) kien ġie rreġistrat bħala denominazzjoni protetta tal-oriġini fit-Turkija u sar marka kummerċjali. Il-preżenza tal-kelma “Soultanina” f'isem Grieg tista' għalhekk tippreżenta theddida għal isem Tork irreġistrat, toħloq kompetizzjoni inġusta u tqarraq bil-konsumaturi. It-terminu “Soultanina” huwa fl-aħħar nett omonimu ma' isem diġà fir-reġistru u għalhekk ma jistax jiġi rreġistrat. L-applikazzjoni għalhekk għandha tiġi miċħuda.
            
         
               (7)
            
            
               Minkejja l-allegazzjonijiet imsemmijin hawn fuq li ressqet il-parti opponenti, l-IĠP “Σταφίδα σουλτανίνα Κρήτης” (Stafida Soultanina Kritis) għandha tiġi rreġistrata għar-raġunijiet li ġejjin.
            
         
               (8)
            
            
               Mhux qiegħed jiġi ikkontestat li l-isem joriġina f'Anatolia. Madankollu, billi “Soultanina” sar ċertament l-isem ta' varjetà ta' għenba li hija kkultivata f'ħafna pajjiżi, dan ma għadux marbut mal-post tal-oriġini. Għalhekk, dan jista' legalment jirreferi għal prodott li ma joriġinax minn Anatolia. “Soultanina” kien diġà kklassifikat bħala varjeta tad-dwieli skont ir-Regolament tal-Kummissjoni (KEE) Nru 3800/81 (3), li issa huwa revokat. Fil-qafas legali attwalment applikabbli, is-“Soultanina” ġie nnotifikat bħala varjetà ta' għeneb tal-inbid skont l-Artikolu 63(1), punt d, tar-Regolament tal-Kummissjoni (KE) Nru 607/2009 (4).
            
         
               (9)
            
            
               F'dak li għandu x'jaqsam mal-karatteristiċi speċifiċi tal-“Σταφίδα σουλτανίνα Κρήτης” (Stafida Soultanina Kritis) (IĠP), id-dokument uniku jiddeskrivi b'mod korrett u eżawrjenti r-rabta bejn il-kwalitajiet speċifiċi tal-prodott u ż-żona ġeografika. Huwa kkaratterizzat minn kontenut għoli ta' zokkor (minimu ta' 75 %) u kontenut baxx ta' umdità (massimu ta' 16 %). Mill-ħamrija tal-ġir ta' Kreta joħorġu pjanti li jipproduċu frott ta' kwalità tajba ħafna, minħabba li jkun fih aktar zokkor. In-nuqqas ta' nżul ta' xita u s-sigħat twal ta' xemx f'Lulju-Awwissu, meta l-għeneb ikun qed isir, għandu impatt favorevoli fuq il-konċentrazzjoni taz-zokkor. Ix-xita matul dan il-perjodu twassal għal dilwizzjoni taz-zokkor fl-għeneb, li jaffettwa l-kwalità tagħhom. Il-kundizzjonijiet sħan u xotti u l-prattika ta' tgħaddis tal-għeneb f'soluzzjoni alkalina qabel ma jitnixxfu jirriżulta f'telf rapidu ta' ilma u żieda simultanja fiz-zokkor, u b'hekk jieqfu jiskuraw, u s-sultana jiksbu l-kulur tipiku tagħhom. Il-Kamra ta' Kummerċ ta' Izmir ma tatx motivazzjoni valida sabiex dawn id-dikjarazzjonijiet jiġu kkontestati.
            
         
               (10)
            
            
               Il-prodott tat-Turkija “Aegean Sultanas” mhuwiex DPO rreġistrat skont il-liġi tal-UE. Ma għandu l-ebda protezzjoni speċifika skont ir-Regolament (UE) Nru 1151/2012. B'mod partikolari, ma jistax jiġi kkunsidrat bħala risponsabbli biex jimpedixxi r-reġistrazzjoni ta' isem omonimu skont l-Artikolu 6(3) tar-Regolament (UE) Nru 1151/2012. Fi kwalunkwe każ, “Soultanina” mhuwiex l-isem ta' prodott li huwa omonimu ma' “Aegean Sultana”.
            
         
               (11)
            
            
               Mhuwiex probabbli li l-isem “Soultanina” fih innifsu jqarraq bil-konsumatur dwar l-oriġini tal-prodott peress li huwa magħruf b'mod komuni bħala varjetà ta' dwieli li jistgħu jiġu kkultivati madwar id-dinja. Barra minn hekk, f'dan il-każ speċifiku, l-isem “Soultanina” huwa akkumpanjat minn terminu ġeografiku (“Kritis”) li jelimina kwalunkwe dubju ipotetiku dwar l-oriġini tal-prodott.
            
         
               (12)
            
            
               Minkejja l-protezzjoni mogħtija lil “Σταφίδα σουλτανίνα Κρήτης” (Stafida Soultanina Kritis), l-isem “Soultanina” jista' jkompli jintuża fit-territorju tal-Unjoni, sakemm il-prinċipji u r-regoli applikabbli fl-ordni legali tiegħu jitħarsu.
            
         
               (13)
            
            
               L-oppożizzjoni ma tirreferix ir-referenzi preċiżi tal-allegata marka kummerċjali reġistrata. Ma ssir l-ebda referenza ta'marka kummerċjali reġistrata mit-Turkija fit-territorju tal-UE.
            
         
               (14)
            
            
               Ir-raġunijiet imsemmija hawn fuq iwasslu għall-konklużjoni li l-isem “Σταφίδα σουλτανίνα Κρήτης” (Stafida Soultanina Kritis) (IĠP) għandu jiddaħħal fir-reġistru ta' Denominazzjonijiet Protetti ta' Oriġini u Indikazzjonijiet Ġeografiċi Protetti.
            
         
               (15)
            
            
               Il-miżuri stipulati f'dan ir-Regolament huma konformi mal-opinjoni tal-Kumitat ta' Ġestjoni dwar il-Kwalità tal-Prodotti Agrikoli,
            
         ADOTTAT DAN IR-REGOLAMENT:
   Artikolu 1
   L-isem “Σταφίδα Σουλτανίνα Κρήτης” (Stafida Soultanina Kritis) (IĠP) huwa rreġistrat.
   Id-denominazzjoni msemmija fl-ewwel paragrafu tidentifika prodott tal-Klassi 1.6. Frott, ħaxix u ċereali, friski jew ipproċessati skont l-Anness XI tar-Regolament ta' Implimentazzjoni tal-Kummissjoni (UE) Nru 668/2014. (5)
   
   Artikolu 2
   Dan ir-Regolament jidħol fis-seħħ fl-għoxrin jum wara dak tal-pubblikazzjoni tiegħu f'Il-Ġurnal Uffiċjali tal-Unjoni Ewropea.
   
      Dan ir-Regolament għandu jorbot fl-intier tiegħu u japplika direttament fl-Istati Membri kollha.
      Magħmul fi Brussell, it-13 ta' Jannar 2016.
      
         
            Għall-Kummissjoni
         
         
            Il-President
         
         Jean-Claude JUNCKER
      
   
   
      (1)  ĠU L 343, 14.12.2012, p. 1.
   
      (2)  ĠU C 101, 5.4.2014, p. 7.
   
      (3)  Regolament tal-Kummissjoni (KEE) Nru 3800/81 tas-16 ta' Diċembru 1981 li jistabbilixxi l-klassifikazzjoni tal-varjetajiet tad-dwieli (ĠU L 381, 31.12.1981, p. 1).
   
      (4)  Regolament tal-Kummissjoni (KE) Nru 607/2009 tal-14 ta' Lulju 2009 li jistabbilixxi ċerti regoli dettaljati għall-implimentazzjoni tar-Regolament tal-Kunsill (KE) Nru 479/2008 fir-rigward tad-denominazzjonijiet tal-oriġini u l-indikazzjonijiet ġeografiċi protetti, termini tradizzjonali, it-tikkettar u l-preżentazzjoni ta' ċerti prodotti fis-settur tal-inbid (ĠU L 193, 24.7.2009, p. 60).
   
      (5)  Ir-Regolament ta' Implimentazzjoni tal-Kummissjoni (UE) Nru 668/2014 tat-13 ta' Ġunju 2014 li jistabbilixxi regoli għall-applikazzjoni tar-Regolament (UE) Nru 1151/2012 tal-Parlament Ewropew u tal-Kunsill dwar skemi tal-kwalità għal prodotti agrikoli u oġġetti tal-ikel (ĠU L 179, 19.6.2014, p. 36).